CELEX: 62020TN0163
Language: sl
Date: 2020-04-02 00:00:00
Title: Zadeva T-163/20: Tožba, vložena 2. aprila 2020 – Isopix/Parlament

8.6.2020   
            
            
               SL
            
            
               Uradni list Evropske unije
            
            
               C 191/24
            
         
      Tožba, vložena 2. aprila 2020 – Isopix/Parlament
      (Zadeva T-163/20)
      (2020/C 191/32)
      Jezik postopka: francoščina
      
         Stranki
      
      
         Tožeča stranka: Isopix SA (Ixelles, Belgija) (zastopnika: P. Van den Bulck in J. Fahner, odvetnika)
      
         Tožena stranka: Evropski parlament
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  Sklep Evropskega parlamenta, poslan z dopisom z dne 24. marec 2020, s katerim je bila tožeča stranka obveščena, da njena ponudba za javno naročilo COMM/DG/AWD/2019/854 ni bila izbrana in da je bilo zadevno naročilo oddano drugemu ponudniku, razglasi za ničen na podlagi člena 263 Pogodbe o delovanju Evropske unije;
               
            
                  —
               
               
                  Parlamentu naloži, naj ponudbe ponovno preuči, ali podredno, naj tožeči stranki plača odškodnino z obrestmi za povračilo škode, ki jo je utrpela zaradi izgube priložnosti dodelitve tega naročila, ter izdatkov in stroškov, ki jih je imela z udeležbo pri tem javnem naročilu;
               
            
                  —
               
               
                  Parlamentu naloži predložitev poročila o analizi ponudb;
               
            
                  —
               
               
                  Parlamentu naloži plačilo celotnih stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog se nanaša kršitev obveznosti obrazložitve. Tožeča stranka trdi, da obvestila, ki jih je poslal Parlament, ne pomenijo obrazložitve, ki bi izpolnjevala zahteve splošne finančne uredbe, ker ne vsebujejo niti kvalitativnih prednosti izbrane ponudbe, niti informacij v zvezi z merilom cene, niti končne ocene ponudbe tožeče stranke.
               
            
                  2.
               
               
                  Drugi tožbeni razlog se nanaša na kršitev načel preglednosti in enakega obravnavanja. Tožeča stranka trdi, da je bila njena ponudba, ki je bila posebej pripravljena za prikaz na zaslonu, ocenjena na podlagi tiskane različice, kar je v nasprotju z določbami javnega razpisa. Pri tem naj bi bil bistveni del spisa izključen iz ocene, kar je v nasprotju z zahtevama preglednosti in enakega obravnavanja.
               
            
                  3.
               
               
                  Tretji tožbeni razlog se nanaša kršitev obveznosti skrbnega ravnanja. Tožeča stranka meni, da Parlament ni izpolnil svoje dolžnosti skrbnega ravnanja, v okviru katere bi moral preveriti, ali so fotografi, katerih življenjepisi so bili priloženi ponudbi izbranega ponudnika, soglašali z delom v Bruslju in Strasbourgu.
               
            
                  4.
               
               
                  Četrti tožbeni razlog se nanaša na očitno napako pri presoji, ki naj bi jo Parlament storil s tem, da ponudbe izbranega ponudnika ni izključil, čeprav ni bila združljiva z merilom za izbor, v skladu s katerim mora ponudnik razpolagati z ekipo, ki jo sestavlja najmanj petnajst oseb za sklop 1 oziroma najmanj dvanajst oseb za sklop 2.